Startskuddet til 2019-sæsonen i Skulpturparken i Blokhus lød i torsdags og siden har 10 erfarne og professionelle sandskulptører arbejdet med at frembringe smukke, men forgængelige værker ud af sand. Kunstnernes arbejde skal stå færdigt den 28. april, når skulpturparken holder officiel indvielse af årets udstilling, men allerede nu kan offentligheden besøge parken og følge med i det fascinerende arbejde med at frembringe kunst ud af sand. Årets Tema for Blokhus Sandskulptur Festival er Vilde Vikinger og indtil den officielle indvielse næste søndag vil skulturerne åbenbare sig, så tonstunge bunker af sand forvandles til smukke værker. Artiklen fortsætter under billederne  Sådan laves en sandskulptur Arbejdet med at lave en sandskulptur starter i nogle meget store trækasser. De er at sammenligne med et lærred og indeholder al den sand, der skal til for at bygge en skulptur. Sandet kommer fra en grusgrav ved Ringkøbing og er specielt velegnet til at lave sandskulpturer. Det består af 90 procent sand og 10 procent ler. Når de store kasser er fyldt med sand, hældes masser af vand oveni samtidig med at sandet bliver stampet, så det er så kompakt som muligt. Herefter går skultørens egentlige arbejde igang. Skulpturen skabes oppefra og ned, og det er med tungen lige i munden, for der er ingen fortrydelsesret, når det kommer til at lave sandskulpturer.  Vejret er skulpturens fjende Når skulpturen står færdig - efter cirka 100 arbejdstimer - oversprøjtes de afslutningsvis med en blanding af vand og lim, der holder sammen på værket. Det er specielt nødvendigt i de første par uger af skulpturens liv. Skulpturernes fjende er vejret. De kan godt holde til sol, let regn og let blæst, men haglbyger, længerevarende regn og frostvejr medfører uoprettelige skader. Og når frosten for alvor sætter ind til efteråret og vinteren, krakelerer hele værket, så det forvandles tilbage til udgangspunktet: En stor bunke sand.

Opsummering:
10 erfarne sandskulptører har kastet sig over arbejdet med at skabe vilde vikingeskulpturer i sand.